Pagtagas ng langis sa Oriental Mindoro

Noong umaga ng Pebrero 28, 2023, lumubog ang petrolero na MT Princess Empress sa Naujan, Oriental Mindoro, na nagdulot ng malawakang pagdanak ng langis sa Kipot ng Tablas, na nakaapekto sa mga lalawigan ng Antique, Batangas, Oriental Mindoro, at Palawan. Sa daan mula Bataan pa-Iloilo, may dalang 900,000 litro na pang-industriyang langis panggatong ang petrolero bago ito lumubog.

Paliwanag 
Pag-aari ng RDC Reield Marine Services ang MT Princess Empress, ang petrolero na sanhi ng pagdanak-langis. Bago ito lumubog, may tripulanteng 20 ang petrolero at patungong Iloilo upang maghatid ng 900,000 litro na pang-industriyang langis panggatong mula SL Gas Harbour Terminal sa Limay, Bataan. Ani ng isang eksperto mula sa sektor ng enerhiya, "lubhang nakalalason sa kalikasan" ang pang-industriyang langis panggatong, na kilala rin sa katawagang "langis na itim".

Isang daanang tubig ang Kipot ng Tablas, kung saan dumanak ang langis, sa pagitan ng mga pulo ng Mindoro, Marinduque, Panay, at Tablas, na nagsisilbing pangunahing daan ng mga barko sa Pilipinas. Isa sa pinakasaribuhay sa bansa ang kipot at mga karatig nitong anyong tubig, kabilang ang Kipot ng Pulong Verde. Hindi bababa sa 21 lugar na protektado sa marina ang maaaring maapektuhan ng pagdanak-langis ayon sa Kagawaran ng Kapaligiran at Likas na Yaman (DENR). Bukod dito, umaasa sa pangingisda at iba pang aktibidad sa dagat para sa kabuhayan, ang mga naninirahan sa tabing-dagat ng Oriental Mindoro at mga kalapit na lalawigan.

Paglubog at pagdanak ng langis 
Humigit-kumulang 2 n.u. Pamantayang Oras ng Pilipinas ( UTC+8 ) noong Pebrero 28, 2023, habang binabagtas ang tubigan ng Naujan, Oriental Mindoro, nakaranas ng maalon na kondisyon ang MT Princess Empress .  Sa 4:16 n.u., iniulat ito na kalahating lubog.  Kalaunang apat na minuto, niligtas ng MV Efes, na may watawat ng Panama, ang mga tripulante ng petrolero at dinala sila sa Subic, Zambales,   kung saan dumating sila bandang 6 n.h. nang walang pinsala.  Mula sa inisyal nitong posisyon, inanod ang MT Princess Empress tungo sa ligid ng Punta Balingawan bago tuluyang lumubog pagka 8 n.u.   Kalaunan sa araw ding iyon, ipinadala sa lugar ng Tanod Baybayin ng Pilipinas (PCG) ang BRP Melchora Aquino at isang helikopter na Airbus upang mag-imbestiga. Isang pagdanak-langis na may limang kilometro ang haba at 500 metro ang lapad ang natagpuan malapit sa nilubugan, bagamat nilinaw ng tanod baybay na galing ito sa panggatong na diesel na ginagamit sa pagpapatakbo ng petrolero, hindi sa pang-industriyang langis panggatong na dala nito.  

Noong Marso 1, lumawak ang pagdanak-langis sa humigit-kumulang anim sa apat na kilometro.  Inilarawan ng tanod baybay ang linab bilang "itim at makapal, na may masangsang na amoy". Manipis ang mga tipik ng langis kumpara sa panggatong na diesel mula sa petrolero, na nagdulot ng paunang pagdanak-langis.  Sa bandang 2 n.h., nakarating sa lugar ng pagdanak-langis ang MTUG Titan – isang bangkang panghila na may dalang kagamitang panlinis ng pagdanak-langis at mga miyembro ng Marine Environmental Protection Unit (MEPU) ng PCG, Environmental Management Bureau (EMB) ng DENR, at Malayan Towage and Salvage Corporation (MTSC) – at nagsimulang magsaboy ng mga pangwahi-langis.

Epekto 
Apektado ng pagdanak-langis ang siyam na bayan sa Oriental Mindoro: Naujan, Pola, Pinamalayan, Gloria, Basud, Bongabong, Roxas, Mansalay at Bulalacao, isa sa Antique, Caluya ;  at dalawa sa Palawan, Taytay, at Agutaya. Tinataya ng Kagawaran ng Kagalingan at Pagpapaunlad Panlipunan (DSWD) na mahigit 137,000 indibidwal ang apektado ng pagdanak-langis.  Sa Oriental Mindoro lamang, mahigit 99,000 katao ang apektado. 122 sa kanila ang nagkasakit, may ilan na nakakaranas ng mga sintomas sa paghinga, pagsusuka, pagtatae, pagkahilo, pangangati ng mata, at lagnat.   Ayon sa mga mangingisda ng Naujan, malaki ang naging epekto ng trahedya sa kanilang pamumuhay na ang tanging pinagkakakitaan ay ang pangingisda. Bagamat may tulong na nagmumula sa iba't ibang sangay ng pamahalaan at pribadong sektor, ang mga ito ay hindi sapat upang tustusan ang kanilang pang-araw-araw na pangangailangan tulad ng pagkain, edukasyon, kalusugan, pangangailangan sa bahay, at iba pang mga bayarin (kuryente at tubig).

Pagtugon 
Kumuha ng dalawang kontratista—Harbor Star Shipping Services at Malayan Towage and Salvage Corporation—ang RDC Reield Marine Services, may-ari ng MT Princess Empress, upang tumulong sa paglilinis.

Tingnan din 

 Pagdanak-langis sa Guimaras

Tala

Sanggunian

Kawing palabas 

 Disaster Response Operations Monitoring and Information Center (DROMIC) – Department of Social Welfare and Development (DSWD)
 Mga Epekto ng Oil Spill sa CALABARZON, MIMAROPA, at Rehiyon VI (Western Visayas)  – National Disaster Risk Reduction and Management Council (NDRRMC)
 Oil spill sa Pilipinas, isang activation ng International Charter 'Space and Major Disasters'
 MT Princess Empress Incident Information Center
 MT Princess Empress oil spill updates – Department of Environment and Natural Resources (DENR)